##

**ROKIŠKIO RAJONO SAVIVALDYBĖS TARYBA**

**SPRENDIMAS**

**DĖL ROKIŠKIO RAJONO SAVIVALDYBĖS TARYBOS 2020 M. SAUSIO 31 D. SPRENDIMO NR. TS-3 „DĖL ROKIŠKIO RAJONO SAVIVALDYBĖS SMULKAUS IR VIDUTINIO VERSLO PLĖTROS PROGRAMOS NUOSTATŲ PATVIRTINIMO“ PAKEITIMO**

2020 m. kovo 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, atsižvelgdama į Rokiškio r. savivaldybės smulkaus ir vidutinio verslo plėtros programos vertinimo komisijos 2020-03-03 posėdžio protokolo Nr. VP-1 3 punkte išdėstytais pasiūlymais, Rokiškio rajono savivaldybės taryba n u s p r e n d ž i a:

 pakeisti Rokiškio rajono savivaldybės tarybos 2020 m. sausio 31 d. sprendimu Nr. TS-3 „Dėl Rokiškio rajono savivaldybės smulkaus ir vidutinio verslo plėtros programos nuostatų patvirtinimo“ 1 punktu patvirtintų Rokiškio rajono savivaldybės smulkaus ir vidutinio verslo plėtros programos nuostatų 4.4.11. punktą ir išdėstyti jį taip: „4.4.11*. kilnojamojo* ilgalaikio materialiojo ir nematerialiojo turto, kurio vertė ne mažesnė nei 500 Eur įsigijimas, išskyrus *patalpų / pastatų remonto* *išlaidas ir* / ar įrangą, išvardintą Programos 4.8 punkte,  įmonės išlaidoms, patirtoms pradedant arba plečiant veiklą, kompensuoti, kai vienai įmonei kompensuojama iki 50 procentų išlaidų už įrangos ir kitų prekių įsigijimą;“ bei 5.1.14 punktą ir išdėstyti jį taip: „išlaidas pateisinančių dokumentų kopijos už įsigytą *kilnojamąjį i*lgalaikį materialųjį ir nematerialųjį turtą, tiesiogiai susijusį su jų vykdoma veikla, jei prašoma kompensuoti išlaidas pagal nuostatų 4.4.11 punktą“.

Sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui adresu Respublikos g. 62, Panevėžys, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka.

Savivaldybės meras Ramūnas Godeliauskas

Vilma Mečiukonienė

Rokiškio rajono savivaldybės tarybai

**TARYBOS SPRENDIMO PROJEKTO „DĖL ROKIŠKIO RAJONO SAVIVALDYBĖS TARYBOS 2020 M. SAUSIO 31 D. SPRENDIMO NR. TS-3 „DĖL ROKIŠKIO RAJONO SAVIVALDYBĖS SMULKAUS IR VIDUTINIO VERSLO PLĖTROS PROGRAMOS NUOSTATŲ PATVIRTINIMO“ PAKEITIMO“**

**AIŠKINAMASIS RAŠTAS**

2020-03-04

 **Parengto sprendimo projekto tikslai ir uždaviniai.**

 Šio sprendimo projekto tikslas – iš dalies pakeisti Rokiškio rajono savivaldybės smulkaus ir vidutinio verslo plėtros programos nuostatų (toliau – Nuostatai) 4.4.11 ir su juo susijusį 5.1.14 punktus.

 **Šiuo metu esantis teisinis reglamentavimas.**

 Lietuvos Respublikos smulkiojo ir vidutinio verslo plėtros 1998 m. lapkričio 24 d. įstatymas Nr. VIII-935, Rokiškio rajono savivaldybės tarybos 2020 m. sausio 31 d. sprendimas Nr. TS-3 ,,Dėl Rokiškio rajono savivaldybės smulkaus ir vidutinio verslo plėtros programos nuostatų patvirtinimo“.

 **Sprendimo projekto esmė.**

 Sprendimu siekiama iš dalies keisti Nuostatų 4.4.11 punktą, išdėstant jį taip: „4.4.11. kilnojamojo ilgalaikio materialiojo ir nematerialiojo turto, kurio vertė ne mažesnė nei 500 Eur įsigijimas, išskyrus patalpų / pastatų remonto išlaidas ir / ar įrangą, išvardintą Programos 4.8 punkte,  įmonės išlaidoms, patirtoms pradedant arba plečiant veiklą, kompensuoti, kai vienai įmonei kompensuojama iki 50 procentų išlaidų už įrangos ir kitų prekių įsigijimą;“ bei keisti su 4.4.11. punktu.susijusį 5.1.14 punktą ir išdėstyti jį taip: „išlaidas pateisinančių dokumentų kopijos už įsigytą kilnojamąjį ilgalaikį materialųjį ir nematerialųjį turtą, tiesiogiai susijusį su jų vykdoma veikla, jei prašoma kompensuoti išlaidas pagal nuostatų 4.4.11 punktą“. Šis keitimas aiškiai ir nedviprasmiškai suponuoja, kad parama išlaidų už įsigytą kilnojamąjį ilgalaikį materialųjį ir nematerialųjį turtą virš 500 Eur kompensavimą, teikiama rajono įmonėms, o ne fiziniams asmenims, veikiantiems pagal individualią veiklą ir nekompensuojamos pastatų/patalpų remonto išlaidos. Iki šiol ši paramos kryptis pagal anksčiau galiojusius programos nuostatus buvo taikoma tik įmonėms, tačiau 2020-01-31 tarybos sprendimu Nr. TS -3 patvirtintų nuostatų redakcijoje nebuvo aiškiai įvardinta ši nuostata, todėl iškilo poreikis koreguoti šį punktą ir aiškiai apibrėžiant galimų pareiškėjų ratą šiai paramos krypčiai. Šis keitimas buvo pasiūlytas Rokiškio r. savivaldybės smulkaus ir vidutinio verslo plėtros programos vertinimo komisijos 2020-03-03 posėdžio protokolu Nr.VP- 1 bei 2020-03-17 apklausos elektroninėmis priemonėmis protokole Nr. VP-2 atsižvelgiant į tai, kad fizinių asmenų, veikiančių pagal individualios veiklos pažymą, ilgalaikio turto naudojimo verslo veiklai, kontrolės ir jo apskaitos galimybės, sukuriama pridėtinė vertė rajonui bei konkurencinės sąlygos nėra lygiavertės juridinio asmens (įmonės) statusą turinčiam verslo subjektui,

 **Galimos pasekmės, priėmus siūlomą tarybos sprendimo projektą:**

 teigiamos – įvestos korekcijos nuostatuose suteiks aiškumo, nedviprasmiškumo Rokiškio rajono savivaldybės smulkaus ir vidutinio verslo plėtros programos nuostatuose numatytoms funkcijoms vykdyti, numatant didesnes paramos galimybes juridinio asmens statusą turintiems rajono verslo subjektams;

 neigiamos – nėra.

 **Kokia sprendimo nauda Rokiškio rajono gyventojams.**

 Iš dalies pakeisti Rokiškio rajono savivaldybės smulkaus ir vidutinio verslo plėtros programos nuostatai nustatys aiškias kryptis dėl paramos gavimo smulkaus ir vidutinio verslo subjektams, vykdantiems veiklą bei registruotiems Rokiškio rajone.

**Finansavimo šaltiniai ir lėšų poreikis.**

 Sprendimo įgyvendinimui lėšos nereikalingos.

**Suderinamumas su Lietuvos Respublikos galiojančiais teisės norminiais aktais.**

 Projektas neprieštarauja galiojantiems teisės aktams.

 **Antikorupcinis vertinimas**. Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Strateginio planavimo, investicijų ir viešųjų pirkimų skyriaus

vyr. specialistė Vilma Mečiukonienė